ཞིས་ཅིན་ཕིང་གིས་ནན་གྱིས་བསྟན་དོན།སྒྲིག་ཁྲིམས་འཛུགས་སྐྲུན་ལ་ཤུགས་སྣོན་དགོས་ན།སྒྲིག་ཁྲིམས་བརྩི་སྲུང་དང་སྒྲིག་ལམ་འཛིན་རྒྱུ་དེ་གོ་གནས་གལ་ཆེན་དུ་འཇོག་དགོས།ཏང་གི་སྒྲིག་ཡིག་ནི་ཏང་ཡོངས་ཀྱིས་ངེས་པར་དུ་བརྩི་སྲུང་བྱེད་དགོས་པའི་སྤྱིའི་སྒྲིག་ཡིག་ཡིན་པ་དང་སྤྱིའི་སྒྲིག་ལམ་ཡང་ཡིན།ཏང་གི་སྒྲིག་ལམ་ནི་རྩ་གནད་རང་བཞིན་གྱི་ཚོད་འཛིན་ཞིག་ཡིན་ལ།ཆབ་སྲིད་སྒྲིག་ལམ་ནི་དེ་བས་ཀྱང་ཏང་ཡོངས་ཀྱིས་ཆབ་སྲིད་ཁ་ཕྱོགས་དང་ཆབ་སྲིད་ལངས་ཕྱོགས།ཆབ་སྲིད་དཔྱད་བརྗོད།ཆབ་སྲིད་འགུལ་སྐྱོད་བཅས་ཀྱི་ཕྱོགས་སུ་ངེས་པར་དུ་བརྩི་སྲུང་བྱེད་པའི་རྩ་གནད་རང་བཞིན་གྱི་འགྱུར་མེད་ཚོད་འཛིན་ཞིག་ཡིན།རྒྱལ་ཁབ་ཀྱི་བཅའ་ཁྲིམས་ནི་ཏང་ཡོན་དང་ལས་བྱེད་པས་ངེས་པར་དུ་བརྩི་སྲུང་བྱེད་པའི་སྒྲིག་ལམ་ཡིན།ཏང་གིས་ཡུན་རིང་ལག་ལེན་བྱས་པ་བརྒྱུད་དེ་གྲུབ་པའི་སྲོལ་བཟང་དང་བྱ་བའི་རྒྱུན་སྲོལ་ཡང་ཏང་ནང་ཁུལ་གྱི་སྒྲིག་ལམ་གལ་ཆེན་ཞིག་ཡིན།སྒྲིག་སྲོལ་ནི་ཡིག་ངོར་ཕབ་པའི་སྒྲིག་ལམ་ཡིན་པ་དང་།ཡིག་ཐོག་ནས་སྒྲིག་ཁྲིམས་སུ་བཀོད་མེད་པའི་སྒྲིག་ལམ་ཁ་ཤས་ནི་ཡིག་ངོས་མ་ཕབ་པའི་སྒྲིག་ཁྲིམས་ཡིན།སྒྲིག་ཁྲིམས་ནི་འགྱུར་མེད་ཀྱི་སྒྲིག་ལམ་ཡིན་པ་དང་།ཡིག་ཐོག་ནས་སྒྲིག་ཁྲིམས་སུ་བཞག་མེད་པའི་སྒྲིག་ལམ་ཁ་ཤས་ནི་རང་ལ་ཚོད་འཛིན་བྱེད་པའི་སྒྲིག་ཁྲིམས་ཡིན།ང་ཚོ་ཏང་གིས་ཡུན་རིང་ལག་ལེན་བྱས་ནས་གྲུབ་པའི་སྲོལ་བཟང་དང་བྱ་བའི་རྒྱུན་སྲོལ་ནི་ལག་ལེན་གྱི་ཞིབ་བཤེར་ཚད་ལེན་བྱས་རྗེས་གྲུབ་པ་དང་ལག་བསྟར་བྱས་ན་ཕན་འབྲས་ཐོབ་པ་ཞིག་ཡིན་པས།ཏང་ཡོངས་ཀྱིས་ཡུན་རིང་ལ་རྒྱུན་འཁྱོངས་དང་རང་རྟོགས་སྒོས་བརྩི་སྲུང་བྱེད་དགོས་ཟེར།ཞིས་ཅིན་ཕིང་གིས་གསུངས་རྒྱུར།སྒྲིག་ལམ་འཛིན་པ་ནི་ཏང་ཡོན་དང་ལས་བྱེད་པའི་ཏང་གཤིས་ཐད་ཀྱི་ཉམས་སད་གལ་ཆེན་ཡིན་པ་དང་།ཏང་ཡོན་དང་ལས་བྱེད་པས་ཏང་ལ་བློ་དཀར་ཚད་ཐད་ཀྱི་ཞིབ་བཤེར་ཚད་ལེན་གལ་ཆེན་ཞིག་ཡིན།ཆབ་སྲིད་སྒྲིག་ཁྲིམས་དང་ཆབ་སྲིད་སྒྲིག་ལམ་བརྩི་སྲུང་བྱེད་ན་ངེས་པར་དུ་ཏང་ཀྲུང་དབྱང་གི་དབང་གྲགས་ལ་སྲུང་སྐྱོབ་བྱས་ཏེ།དུས་དང་གནས་ཚུལ་གང་རུང་འོག་ཏུ་ཡང་ངེས་པར་དུ་བསམ་བློ་དང་ཆབ་སྲིད།འགུལ་སྐྱོད་བཅས་ཀྱི་ཕྱོགས་ནས་ཏང་ཀྲུང་དབྱང་དང་གཅིག་གྱུར་ཆེན་པོ་བྱེད་པ་སྲུང་འཛིན་བྱེད་དགོས་པ་དང་།ངེས་པར་དུ་ཏང་གི་མཐུན་སྒྲིལ་ལ་སྲུང་སྐྱོབ་བྱས་ཏེ།ཕྱོགས་བཞི་མཚམས་བརྒྱད་ཀྱི་ཏང་ལ་བློ་དཀར་བའི་བློ་མཐུན་ཡོངས་དང་མཐུན་སྒྲིལ་བྱེད་དགོས་ཤིང་།ངེས་པར་དུ་རྩ་འཛུགས་ཀྱི་གོ་རིམ་བརྩི་སྲུང་བྱས་ཏེ།གནད་དོན་གལ་ཆེན་ཐད་ནས་ཡར་ཞུ་བྱེད་དགོས་པ་ཞིག་ཡིན་ན་ཅིས་ཀྱང་ཡར་ཞུ་བྱེད་དགོས་པ་ལས་དབང་ཆ་ལས་བརྒལ་ནས་དོན་དག་བསྒྲུབ་མི་ཆོག་པ་དང་།ངེས་པར་དུ་རྩ་འཛུགས་ཀྱི་ཆོད་དོན་དང་ལེན་བྱས་ཏེ།རྩ་འཛུགས་ལས་བརྒལ་བའི་བྱ་འགུལ་གཏན་ནས་སྤེལ་མི་ཆོག་པ་དང་རྩ་འཛུགས་ཀྱི་ཆོད་དོན་དང་རྒྱབ་འགལ་བྱེད་མི་ཆོག་ལ།ངེས་པར་དུ་ཁྱིམ་མི་དང་ལས་གྲོགས་རྣམས་ལ་དོ་དམ་བཟང་བོ་བྱས་ཏེ།ཁོ་ཚོས་དམིགས་བསལ་གྱི་ཐོབ་ཐང་ལ་བརྟེན་ནས་ཁྲིམས་འགལ་གྱི་ཁེ་ཕན་ལེན་པར་གཏན་འགོག་བྱེད་དགོས།རིམ་པ་སོ་སོའི་ཏང་རྩ་འཛུགས་ཀྱིས་སྒྲིག་ཁྲིམས་ནན་སྲུང་དང་སྒྲིག་ལམ་ནན་འཛིན་བྱེད་པ་གོ་གནས་གལ་ཆེན་དུ་བཞག་ནས་དམ་འཛིན་བྱེད་དགོས་པ་དང་།ཧུར་ཐག་སྒོས་ཏང་ཡོངས་སུ་སྒྲིག་ཁྲིམས་བརྩི་སྲུང་དང་སྒྲིག་ལམ་འཛིན་པའི་སྣང་བརྙན་བཟང་བོ་བསྐྲུན་དགོས།རིམ་པ་སོ་སོའི་མགོ་ཁྲིད་ལས་བྱེད་པ་དང་ལྷག་པར་དུ་མཐོ་རིམ་ལས་བྱེད་པས་སྒྲིག་ཁྲིམས་དང་སྒྲིག་ལམ་གྱི་འདུ་ཤེས་བརྟན་པོ་ཆགས་པར་བྱེད་པ་དང་།སྒྲིག་ཁྲིམས་དང་སྒྲིག་ལམ་ཐད་ནས་དཔེ་སྟོན་གྱི་ནུས་པ་འདོན་དགོས།རིམ་པ་སོ་སོའི་ཏང་ཨུ་ཡིས་ལྟ་རྟོག་ཞིབ་བཤེར་ལ་ཤུགས་བསྣན་ནས་སྒྲིག་ཁྲིམས་མི་བརྩི་བའི་བྱ་སྤྱོད་ལ་རྩད་གཅོད་ནན་མོ་བྱེད་དགོས་ཟེར།